25.4.2023
EL
Επίσημη Εφημερίδα της Ευρωπαϊκής Ένωσης
L 110/7
(9)
Για να επιτευχθεί μείωση των καθαρών εκπομπών αερίων του θερμοκηπίου κατά τουλάχιστον 55 % σε σύγκριση με τα επίπεδα του 1990 έως το 2030, είναι αναγκαίο να ενισχυθούν οι απαιτήσεις μείωσης που καθορίζονται στον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου (9) τόσο για τα επιβατικά αυτοκίνητα όσο και για τα ελαφρά επαγγελματικά οχήματα.
Πρέπει επίσης να καθοριστεί μια σαφής πορεία για περαιτέρω μειώσεις πέραν του 2030, οι οποίες θα συμβάλουν στην επίτευξη του στόχου της κλιματικής ουδετερότητας έως το 2050.
Εάν δεν αναληφθεί φιλόδοξη δράση για τη μείωση των εκπομπών αερίων του θερμοκηπίου στις οδικές μεταφορές, θα χρειαστούν μεγαλύτερες μειώσεις εκπομπών σε άλλους τομείς, συμπεριλαμβανομένων τομέων στους οποίους η απαλλαγή από τις ανθρακούχες εκπομπές είναι πιο δύσκολη.
(10)
Οι ενισχυμένες απαιτήσεις μείωσης των εκπομπών CO2 θα πρέπει να ενθαρρύνουν την αύξηση του μεριδίου των οχημάτων μηδενικών εκπομπών στην αγορά της Ένωσης, επιφέροντας παράλληλα οφέλη για τους καταναλωτές και τους πολίτες όσον αφορά την ποιότητα του αέρα, την ενίσχυση της ενεργειακής ασφάλειας και απόδοσης και τη σχετική εξοικονόμηση ενέργειας, ενώ θα διασφαλίσουν ότι μπορεί να συνεχιστεί η καινοτομία στην αλυσίδα αξίας της αυτοκινητοβιομηχανίας.
Σε παγκόσμιο πλαίσιο, η αλυσίδα αξίας της αυτοκινητοβιομηχανίας της Ένωσης πρέπει να διαδραματίσει ηγετικό ρόλο στη μετάβαση προς την κινητικότητα μηδενικών εκπομπών η οποία βρίσκεται σε εξέλιξη.
Τα ενισχυμένα πρότυπα μείωσης των εκπομπών CO2 είναι τεχνολογικά ουδέτερα όσον αφορά την επίτευξη των στόχων που θέτουν για το σύνολο του στόλου.
Υπάρχουν και παραμένουν διαθέσιμες διάφορες τεχνολογίες για την επίτευξη του στόχου μηδενικών εκπομπών για το σύνολο του στόλου.
Στα οχήματα μηδενικών εκπομπών περιλαμβάνονται επί του παρόντος ηλεκτρικά οχήματα με συσσωρευτή, οχήματα με κυψέλες καυσίμου και άλλα υδρογονοκίνητα οχήματα, ενώ συνεχίζεται η τεχνολογική καινοτομία.
Τα οχήματα μηδενικών και χαμηλών εκπομπών, στα οποία περιλαμβάνονται επίσης υβριδικά ηλεκτρικά οχήματα ικανοποιητικών επιδόσεων με ρευματολήπτη, μπορούν να συνεχίσουν να διαδραματίζουν ρόλο στην πορεία μετάβασης.
Στο εν λόγω πλαίσιο, είναι σημαντικό να εξασφαλιστούν ακριβή και πλήρη δεδομένα σχετικά με τις επιδόσεις όσον αφορά τις εκπομπές των εν λόγω υβριδικών ηλεκτρικών οχημάτων με ρευματολήπτη.
(11)
Κατόπιν διαβούλευσης με τα ενδιαφερόμενα μέρη, η Επιτροπή θα υποβάλει πρόταση για την ταξινόμηση μετά το 2035 οχημάτων που λειτουργούν αποκλειστικά με καύσιμα ουδέτερα ως προς το CO2 σύμφωνα με το ενωσιακό δίκαιο, εκτός του πεδίου εφαρμογής των προτύπων για τον στόλο οχημάτων, και σύμφωνα με τον στόχο της Ένωσης για κλιματική ουδετερότητα.
(12)
Στο πλαίσιο αυτό, θα πρέπει να τεθούν νέοι ενισχυμένοι στόχοι μείωσης των εκπομπών CO2 τόσο για τα καινούργια επιβατικά αυτοκίνητα όσο και για τα καινούργια ελαφρά επαγγελματικά οχήματα από το 2030 και μετά.
Οι εν λόγω στόχοι θα πρέπει να καθοριστούν σε ένα επίπεδο που θα δώσει ένα ισχυρό μήνυμα για την επιτάχυνση της υιοθέτησης οχημάτων μηδενικών εκπομπών στην αγορά της Ένωσης και για την τόνωση της καινοτομίας στις τεχνολογίες μηδενικών εκπομπών με οικονομικά αποδοτικό τρόπο.
(13)
Η τεχνολογική καινοτομία αποτελεί προϋπόθεση για την απαλλαγή της κινητικότητας από τις ανθρακούχες εκπομπές στην Ένωση και, ως εκ τούτου, θα πρέπει να υποστηριχτεί.
Σημαντική χρηματοδότηση είναι ήδη διαθέσιμη για καινοτομία στο οικοσύστημα κινητικότητας μέσω διαφόρων χρηματοδοτικών μέσων της Ένωσης, ιδίως μέσω του προγράμματος «Ορίζων Ευρώπη» – το πρόγραμμα-πλαίσιο έρευνας και καινοτομίας, που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (10), του InvestEU, που θεσπίστηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου (11), του Ευρωπαϊκού Ταμείου Περιφερειακής Ανάπτυξης, του Ταμείου Συνοχής, του Ταμείου Καινοτομίας, που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (12), και του Μηχανισμού Ανάκαμψης και Ανθεκτικότητας, που θεσπίστηκε με τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου (13).
Η Ένωση και τα κράτη μέλη θα πρέπει να συνεχίσουν τις προσπάθειές τους για τη στήριξη των δημόσιων και ιδιωτικών επενδύσεων στην ευρωπαϊκή έρευνα και καινοτομία στον τομέα της αυτοκινητοβιομηχανίας, μεταξύ άλλων μέσω πρωτοβουλιών που προωθούν συνέργειες στον τομέα της αυτοκινητοβιομηχανίας, όπως η ευρωπαϊκή συμμαχία για τους συσσωρευτές.
Σε συνδυασμό με σαφή ρυθμιστικά μηνύματα, οι εν λόγω προσπάθειες θα στηρίξουν και θα ενθαρρύνουν τις επενδυτικές αποφάσεις από τους κατασκευαστές, θα διατηρήσουν την ευρωπαϊκή τεχνολογική υπεροχή στον εν λόγω τομέα, θα συμβάλουν στην ανάπτυξη της βιομηχανικής αριστείας στις τεχνολογίες του μέλλοντος στην Ένωση και θα διασφαλίσουν τη μακροπρόθεσμη βιωσιμότητα και ανταγωνιστικότητα της βιομηχανικής της βάσης.
(9) Κανονισμός (ΕΕ) 2019/631 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τα πρότυπα επιδόσεων για τις εκπομπές CO2 από τα καινούργια επιβατικά αυτοκίνητα και από τα καινούργια ελαφρά επαγγελματικά οχήματα και με την κατάργηση των κανονισμών (ΕΚ) αριθ.
443/2009 και (ΕΕ) αριθ.
510/2011 (ΕΕ L 111 της 25.4.2019, σ. 13).
(10) Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ.
1290/2013 και (ΕΕ) αριθ.
1291/2013 (ΕΕ L 170 της 12.5.2021, σ. 1).
(11) Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
(12) Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (EE L 275 της 25.10.2003, σ. 32).
(13) Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ.
17).